अगले दिन स्कूल से लौटते ही, दूर से ही टीना ने देख लिया था कि कार्ला और तारा तो वहीं सोफे पर बैठी थीं पर सैन्डी नहीं थी। पास आकर तो उसका मुंह आश्चर्य से खुला का खुला ही रह गया क्योंकि चीकू का वह चकमक लाल पत्थर भी वहां नहीं था और सारे कप, प्लेट बेतरतीबी से जमीन पर बिखरे पड़े थे। जरूर चीकू ने ही किया होगा यह सब… और परेशान करने के लिए सैन्डी को भी कहीं छुपा दिया होगा, टीना ने थोड़े गुस्से और थोड़ी झुंझलाहट के साथ अगले ही पल सोचा। पूरा खिलौनों का डिब्बा उलट-पुलट दिया , पर सैन्डी का तो कहीं पता ही नहीं था और ना ही उस लाल पत्थर का। पूछने पर चीकू ने बताया, ‘सच दीदी, मैने तो कुछ भी नहीं छुपाया ‘ फिर सोनू ने भी मना कर दिया यह कहकर कि-‘ मुझे अपना मैथ्स का होमवर्क करने दो टीना, मेरे पास फुरसत नहीं है कि तुम्हारी गुड़िया और पत्थरों को ढूंढता फिरूँ।’